Document ID: 32001R0586

32001R0586
L 086/11
SLUŽBENI LIST EUROPSKE UNIJE
26.03.2001.
UREDBA KOMISIJE (EZ) br. 586/2001
od 26. ožujka 2001.
o provedbi Uredbe Vijeća (EZ) br. 1165/98 o kratkoročnim statistikama u vezi s definicijom glavnih industrijskih grupacija (GIG)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1165/98 od 19. svibnja 1998. (1) o kratkoročnim statistikama, a posebno njezin članak 3. i članak 17. točku (c),
budući da:
(1)
Uredbom (EZ) br. 1165/98 uspostavljen je zajednički okvir za izradu kratkoročne statistike Zajednice.
(2)
U skladu s člankom 3. i člankom 17. točkom (c) Uredbe (EZ) br. 1165/98 potrebne su provedbene mjere u vezi s definicijom glavnih industrijskih grupacija (GIG).
(3)
Definicija glavnih industrijskih grupacija (GIG) temelji se na statističkoj klasifikaciji gospodarskih djelatnosti u Europskoj zajednici, Uredba Vijeća (EEZ) br. 3037/90 (2), kako je zadnje izmijenjena Uredbom Komisije (EEZ) br. 761/93 (3), (NACE rev. 1). Za razlikovanje glavnih industrijskih grupacija (GIG) koristi se troznamenkasta razina skupina.
(4)
Mjere predviđene ovom Uredbom u skladu su s mišljenjem Odbora za statistički program osnovanog Odlukom Vijeća 89/382/EEZ, Euratom (4),
DONIJELA JE OVU UREDBU:
Članak 1.
Definicija glavnih industrijskih grupacija (GIG)
Raspoređivanje skupina NACE rev. 1 u glavne industrijske grupacije (GIG) definirano je u Prilogu ovoj Uredbi.
Članak 2.
Nedostupnost podataka na razini skupine NACE rev. 1
Državama članicama koje ne izračunavaju statističke podatke obuhvaćene Uredbom (EZ) br. 1165/98 do razine skupina NACE rev. 1 dopušteno je izračunavati nacionalne ponderirane vrijednosti za skupine unutar odjeljka kako bi se podaci koji se temelje na odjeljku mogli rasporediti u skupine.
Države članice, koje raspoređivanje u glavne industrijske grupacije (GIG) djelomično ili u potpunosti primjenjuju na temelju odjeljaka NACE rev. 1, izvješćuju Eurostat o ponderiranim vrijednostima koje su koristile za raspoređivanje u skupine NACE rev. 1.
Članak 3.
Primjena definicija
Definicije dane u Prilogu države članice koriste za statističke podatke koje dostavljaju u skladu s Uredbom (EZ) br. 1165/98 najkasnije tri mjeseca nakon stupanja na snagu ove Uredbe; pri korištenju definicija danih u Prilogu države članice poduzimaju potrebne mjere kako bi osigurale da se postojeći statistički podaci obuhvaćeni Uredbom (EZ) br. 1165/98 revidiraju preračunavanjem ili procjenom tako da zadovoljavaju te definicije.
Članak 4.
Informacije o usklađenosti s definicijama
Svaka država članica dostavlja Komisiji, na njezin zahtjev, sve relevantne informacije vezane uz usklađenost statističkih podataka u toj državi članici s definicijama danim u Prilogu.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. ožujka 2001.

Labels: 4
15
19